**Siilin lahjapulma –nukkesatuhetki pienille, kesto n. 15 min (pohjautuu Judith M. Butlerin samannimiseen kuvakirjaan)**

henkilöt:

Kertoja

Pikkusiili

Hiiri (Myyrä-laatikosta)

Siniseksi muuttunut siili (Myyrä-laatikosta)

Kettu

Tarvikkeet: pikkukuusi, tähti, koristeita, joulukortti, käpyjä, (kastanjoita), tammenterhoja, oksa, pieni kirja, pieni kakkuvuoka, sivellin, metsän ääniä, punaista ja kultaista nauhaa kuuseen, paperilunta, pieni ämpäri johon voi kerätä käpyjä

**Kertoja**: Joulu on jo ovella, eikä pikkusiili malttaisi enää millään odottaa. Maltattekos te vielä odottaa?

Kuunnellaan, mitä se siili oikein kotikolossaan parhaillaan puuhailee? (*Kolinaa, kilinää, hyräilyä verhon takaa.)* Onpas täällä hyvä tuoksu! Siili taitaa leipoa!

*Verho aukeaa. Siili tulee esiin.*

**Siili:** Joulutorttuja ja pipareita - nam-nam! (*Siili tulee esiin piparipurkin tms. kanssa)*

Hei, nyt minä voin ripustaa kuuseen sen ison kiiltävän tähden, jonka mäyrä antoi minulle! (*Hakee tähden ja ripustaa sen pikkukuusen latvaan.)*

Mäyrä on tuonut minulle myös joulukortin. *(Hakee kortin.)* Oi kuinka kaunis! *(Luettuaan kortin siili alkaa tuhisten katsella ympärilleen.)*

Voi ei! Täällä ei ole vielä tarpeeksi jouluista, jotakin puuttuu...(*Huokaisee.)*

*Kuuluu koputusta. Hiiri tulee.*

**Hiiri:** Hauskaa joulua!

**Siili:** Kiitos! Kuule Hiiri, mitä minun pitäisi tehdä? Kotini ei tunnu vielä tarpeeksi jouluiselta.

**Hiiri:** Älä huolehdi, minä tiedän! Tule, lähdetään käymään metsässä. (*Menevät.*)

*Metsän ääniä. Siili ja Hiiri tulevat uudelleen. Niillä on esim. kaulaliinat tms.*

**Hiiri:** Katso, täällä on käpyjä! Ne saa säihkymään kun niihin laittaa kimalletta.

*Käpyjä putoilee katsomoon.*

**Siili**: (*Nauraen.*) Varokaa!

**Kertoja**: Kerätään kävyt talteen Siilille koristeiksi. (*Kerätään kävyt lasten kanssa punaiseen ämpäriin)*

**Hiiri:** No tuossa on sinulle koristeita takan päälle.

**Siili:** Täällä on kastanjoitakin!

**Hiiri:** Ja tammenterhoja! Viedään nämä kotiin. (*Marssivat lallattaen esim. “Lunta tulvillaan” jonossa pois.*)

**Kertoja:** Sitten ystävykset leikkaavat yhdessä koristeita ja liimaavat kimalletta pähkinöihin ja tammenterhoihin, kunnes ne välkkyvät kuin tähdet. Myös oksat hohtavat punaisina, vihreinä ja kultaisina. (*Kietoo pikkukuuseen tai kulisseihin punaista ja kultaista nauhaa.)*

*Siili ja hiiri tulevat joulukoristeita tassuissaan.*

**Siili:** Vau!

**Hiiri:** Nyt sinulla on tosi hieno joulukoti! Mutta minun pitää nyt lähteä. En ole vielä paketoinut lahjoja! Hei vaan! (*Menee.*)

**Siili:** Voi ei! Olen unohtanut ihan kokonaan hankkia joululahjat ystävilleni! (*Tohisee edestakaisin*, *toinen ojentaa tavaroita*)

Hmm...Hetkinen, nyt keksin! Mäyrälle voin antaa..(*hakee kirjan*) tämän kirjan! Kaniinille teen..(*hakee kakkuvuoan*) porkkanakakun! Ja ketulle..(*hakee siveltimen*) maalaan kuvan yötaivaasta (*maalaa ilmaan*). Ja hiirelle annan ison kimpun kimaltavia oksia. Nyt täytyy mennä äkkiä takaisin metsään! (*Menee*.)

*Metsän ääniä. Siili katselee ympärilleen oksa kädessä. Paperilumi leijailee .*

**Kertoja:** Lumihiutaleet leijailevat Siilin ympärillä, kun se katselee, miten puiden oksat säihkyvät.

**Siili:** Mistähän minä löytäisin sopivia oksia hiirelle? (*Menee.)*

**Kertoja:** Mahdollisimman kauniita oksia etsiessään pikkusiili kulkee yhä kauemmas metsään. Alkaa tulla pimeä, ja lumihiutaleet kieppuvat aina vain nopeammin sen ympärillä. Siilille tulee kylmä. (*Päivi: lumihiutaleet*)

*Tuulen ääntä. Siili vaihtuu siniseksi (Myyrä-laatikon sininen siili).*

**Sininen Siili:** Huiii! Onpas täällä kylmä viima! Minua palelee kamalasti! Miten ihmeessä pääsen takaisin kotiin? (*Tarpoo edestakaisin*)

**Kertoja:** Lopulta lumisade lakkaa, ja kirkas kuu pilkistää esiin puiden yläpuolelta. Siellä täällä vilahtelee kalpeita sinisiä varjoja, kun pikkusiili puuskuttaa lumessa. Sitten hiljaisuuden katkaisee tallustavien askelten ääni..(*Askelten töminää)*

*Lapsille*. Tömistellään kaikki yhdessä.. Mikähän se on? Se kuuluu yhä lähempää ja lähempää kunnes..

*Kettu ja Siili törmäävät toisiinsa selkä edellä. Lahjapaketin naru tms. lentää siilin piikkeihin ketun tassusta.*

**Kertoja, Kettu ja Siili:** Huii!

**Kettu**: Kylläpäs minä pelästyin! Mutta taisit sinäkin säikähtää. Sinähän näytät ihan kävelevältä joulukuuselta! Ja noin kylmissäsikin olet. Nyt lähdetään nopeasti kotiin lämmittelemään.

**Siili**: Joo, hyvä ajatus!

*Kettu ja Siili hihittävät mennessään ja puhuvat mennessään yhteentörmäyksestä.*

*Kulkusten kilinää tai muuta siirtymän merkiksi. Sen jälkeen Siili ja Kettu palaavat näyttämölle.*

**Siili:** Vihdoinkin kotona!

**Kettu**: Täällä näyttää tosi hienolta!

**Siili:** Mutta jotakin täältä vielä puuttuu..

**Kertoja:** *(kysyy lapsilta)*Mitähän se voisi olla? On lahjoja, koristeita ja hieno kuusi. Mitä ihmettä vielä voisi puuttua?

*Kuuluu koputus. Hiiri tulee. Kaikilla on tonttulakit päässään.*

**Hiiri:** Hyvää joulua!

**Siili:** Tule sisään! (*Yleisölle*) Ja sieltähän näyttävät saapuvan muutkin, mäyrä ja kaniinikin ovat tulossa. Minun ystävänihän ne puuttuivat, mutta nyt he ovat täällä ja kaikki on valmista joulun viettoon.

**Kaikki yhdessä:** Hyvää joulua kaikille! (CD-soitin, Nisse-polkka soimaan)

LOPPU